**Τα Ανθρώπινα δικαιώματα**

Αυτή τη χρονιά γιορτάζεται η 50ή επέτειος της Διακήρυξης των Ανθρώπινων Δικαιωμάτων από τον ΟΗΕ, μια κατάκτηση του πολιτισμού και της κουλτούρας για την οποία είμαστε όλοι υπερήφανοι.

Ωστόσο, ήδη από το 1948, η επιστήμη είχε νικήσει το νόμο της βαρύ­τητας και επέτρεπε στους ανθρώπους να πετούν από το ένα σημείο του κό­σμου στο άλλο. Είχε ήδη καταφέρει τη μεταφορά ήχου και εικόνας. Είχε ήδη επιτύχει τη διάσπαση του ατόμου και είχε διατυπώσει τη θεωρία της σχετικότητας. Σε όλα αυτά πρέπει να προσθέσουμε, όμως, πως, στο μεταξύ πάνω από 6 εκατομμύρια Εβραίοι, ένα περίπου εκατομμύριο Τσιγγάνοι και ένας αριθμός, που δεν έχει προσδιοριστεί ακόμα από τους ιστορικούς, καλ­λιτεχνών, διανοουμένων, ομοφυλοφίλων και αναπήρων, θεωρούμενοι «μη καθαρές φυλές», πέθαναν από ασφυξία με εντελώς επιστημονικό τρόπο και κάηκαν σε φούρνους υψηλής θερμοκρασίας ενώ όσο ζούσαν υπέστησαν μια σει­ρά πειραμάτων, που θεωρούνταν κι αυτά «επιστημονικά».

Πέρασαν ήδη πενήντα χρόνια, όπως είπαμε, για να το παραδεχθεί η Συνείδηση. Στο μεταξύ η Επιστήμη απέκτησε κύρος. Ο άνθρωπος έφτασε στο φεγγάρι και παρατηρεί με τα ραδιοτηλεσκόπια το Διάστημα σε ανα­ζήτηση των «ορίων του Σύμπαντος». Όμως, το ανεστραμμένο τη­λεσκόπιο για το οποίο μιλούν φιλόσοφοι κα συγγραφείς, αυτό που διερευνά τη δική μας εσωτερική άβυσσο, αναδεικνύεται ένα όργανο πολύ δύσχρηστο. Οι συνεχείς σφαγές, βασανισμοί και γενοκτονίες που διαπράχθηκαν από την εποχή της Διακήρυξης του 1948 απέδειξαν πως χρειαζόμαστε διεθνή δικαστήρια τα οποία να προασπίζονται αυτά τα δικαιώματα.

Στο κατώφλι του 2000, λόγω του παράδοξου, το οποίο ανέφε­ρα προηγουμένως, τα ανθρώπινα δικαιώματα φαίνεται πως θα έχουν στο εξής να αντιμετωπίσουν νέες απειλές, οι οποίες θα υποχρεώσουν το διεθνές δίκαιο να ακολουθήσει νέες στρατηγικές άμυνας, καθώς είναι ο μόνος θεσμός που αποτελεί εγγύηση. Γι' αυτό το θέμα ζήτησα την άπο­ψη του δικαστή Αντόνιο Κασέσε, πρώην προέδρου του Διεθνούς Δικα­στηρίου της Χάγης και μέλους της Επιτροπής Σοφών του Κοινοβουλίου της Ευρώπης. Ιδού η δήλωση του: «Κατά την άποψη μου υπάρχουν πολ­λά βασικά ερωτήματα που απαιτούν μια παρέμβαση το συντομότερο δυ­νατό. Οι μεγάλες οικονομικές και χρηματιστηριακές κρίσεις, όπως και η εισαγωγή νέων τεχνολογιών, προκάλεσαν μια συνεχή αύξηση της ανερ­γίας σε πολλές περιοχές του κόσμου. Το πρόβλημα του δικαιώματος στην εργασία θα πρέπει να αντιμετωπιστεί αποτελεσματικά.

Βρισκόμαστε σήμερα μπροστά στα μεγάλα μεταναστευτικά κύματα από τις φτωχές προς τις πλούσιες χώρες, που δημιουργούν σταδιακά πολυεθνικές και πολυφυλετικές κοινωνίες. Αυτό, αν και θα έπρεπε να εκληφθεί ως εμπλουτισμός της κοινωνίας, σχεδόν πάντα προκαλεί ρα­τσιστικές αντιδράσεις, διακρίσεις και ξενοφοβία. Ένα τρίτο σοβαρό πρό­βλημα είναι η όλο και πιο διαδεδομένη διαμόρφωση ομάδων αποτε­λούμενων από άτομα με διαφορετικά χαρακτηριστικά. Οι εθνικοί πόλε­μοι στο εσωτερικό των κρατών είναι όλο και πιο συχνοί. Πρέπει οπωσδήποτε να αντισταθούμε σ' αυτήν την τάση. Ένα τέταρτο πρόβλημα εγκα­θίσταται σήμερα σε όλες τις βιομηχανοποιημένες χώρες: οι νέες τεχνο­λογίες συνθλίβουν την προσωπική μας ζωή, αλλοτριώνουν τις πιο προ­σωπικές ιδέες και τα συναισθήματά μας, αιχμαλωτίζοντας και χειραγωγώ­ντας όχι μόνο το μυαλό αλλά και το σώμα μας. Η βιοτεχνολογία έχει τηδυνατότητα ναμεταβάλει τη γενετική προδιάθεση μας και δεν μπο­ρούμε να αποκλείσουμε πως ίσως φτάσει στο σημείο κάποτε να μας μεταμορφώσει σε τέρατα. Πέρα από το δικαίωμα που έχουμε στο σώμα και το μυαλό μας, οφείλουμε να προασπίσουμε ένα πέμπτο δικαίωμα, αυτό του περιβάλλοντος: η φύση μέσα στην οποία ζούμε, καταστρέφε­ται και πρέπει τάχιστα να ληφθούν μέτρα γι' αυτήν την κατάσταση».

Αντόνιο Ταμπούκι, (από τον ημερήσιο Τύπο, 1998)

**Ασκήσεις**

**Α.** Ποιες είναι οι νέες απειλές που έχουν να αντιμετωπίσουν τα ανθρώπινα δικαιώματα σήμερα, σύμφωνα με το κείμενο; Να απαντήσετε συνοπτικά σε 80 λέξεις.

**Β1.** Αφού αναγνωρίσετε τον τρόπο ανάπτυξης της δεύτερης παραγράφου του κειμένου, να εξηγήσετε πως συντελεί στην ενίσχυση της νοηματικής αλληλουχίας του κειμένου. Τι έχετε να σχολιάσετε για συγκεκριμένες γλωσσικές επιλογές του συγγραφέα στην ίδια παράγραφο;

**2.** Κατά τον συγγραφέα του κειμένου τα ανθρώπινα δικαιώματα αντιμετωπίζουν σήμερα νέες απειλές. Αφού επιλέξετε μια από τις κατηγορίες δικαιωμάτων στα οποία αναφέρεται, να αναπτύξετε σε μια παράγραφο 80-100 λέξεων την **αναγκαιότητα προάσπισής** τους. .

**3.** «Όμως, το ανεστραμμένο τη­λεσκόπιο για το οποίο μιλούν φιλόσοφοι κα συγγραφείς, αυτό που διερευνά τη δική μας εσωτερική άβυσσο, αναδεικνύεται ένα όργανο πολύ δύσχρηστο»: Να αναπτύξετε το **νοηματικό περιεχόμενο** της περιόδου σε μία παράγραφο 80 λέξεων.

**4.** α) Να δώσετε από ένα **συνώνυμο** για τις παρακάτω λέξεις του κειμένου:

«δυνατότητα, μεταβάλει, προασπίσουμε, αποκλείσουμε, υποχρεώσουν»

β) να σχηματίσετε από μία πρόταση με τις παρακάτω λέξεις του κειμένου:

«πρόσβαση, χειραγωγώ, εμπλουτισμός, παρέμβαση, δύσχρηστο»